Fra 1924 hadde selskapet rutebiltrafikk og den første bussruten gikk til Fjellseter og Skistua. Fra 1930 ble rutene til Wullumsgården, Sverresli og langs Vestoppfarten bygget opp. Også ruten til Brøttem ved Selbusjøen ble drevet av Vinjes i ti år. Rutebilbransjen gjennomgikk en rivende utvikling fra 1930 og Vinjes rutebilkontor i Dronningens gate 16 var etter hvert betjent hele dagen. Okkupasjonstiden var en vanskelig tid for alle i transportbransjen. Bilparken kunne ikke fornyes og generatordrift, rasjonering, restriksjoner og varemangel preget hverdagen. Oscar S. Vinje greide å holde både de livsviktige sykebilene og de andre avdelingene i gang.